Deklaracija o okončanju mandata Zaštitnih snaga UN u Republici Hrvatskoj s danom 31. ožujka 1995. godine
<big>ZASTUPNIČKI DOM SABORA REPUBLIKE HRVATSKE</big>

Podsjećajući na svoje ranije Zaključke i Rezolucije, kao i Zahtijevanje od 23. rujna 1994., te Odluku od 7. listopada 1994. godine.

Saslušavši Izvješće o okončanju mandata Zaštitnih snaga Ujedinjenih naroda u Republici Hrvatskoj što ga je u ime Vlade Republike Hrvatske podnio potpredsjednik i ministar vanjskih poslova dr Mate Granić, Zastupnički dom Sabora Republike Hrvatske na sjednici održanoj 27. siječnja 1995. donosi slijedeću

<big>DEKLARACIJU</big>

1. Nakon iscrpne rasprave slijedom Izvješća Vlade Reperblike Hrvatske o okončanju mandata Zaštitnih snaga Ujedinjenih naroda u Republici Hrvatskoj, Sabor Republike Hrvatske zaključuje da Zaštitne snage Ujedinjenih naroda (UNPROFOR) nisu ispunile Zahtijevanja Sabora iznesena u posebnoj Rezoluciji od 23. rujna 1994. godine te podržava Odluku Predsjednika Republike dr. Franje Tuđmana o okončanju mandata mirovnih snaga s danom 31. ožujka 1995. godine.

2. Sabor Republike Hrvatske podržava i usvaja temeljne ocjene iz Izvješća o okončanju mandata UNPROFOR-a na teritoriju Republike Hrvatske o neučinkovitosti snaga UNPROFOR-a i razlozima za okončanje njegova mandata, što ga je u ime Vlade Republike Hrvatske podnio potpredsjednik i ministar vanjskih poslova dr. Mate Granić 25. siječnja 1995. godine.

3. U svjetlu podrške svekolike hrvatske javnosti i gotovo svih parlamentarnih stranaka odluci o okončanju mandala UNPROFOR-a. Sabor Republike Hrvatske još jednom naglašava kako pregovori te provedba svih temeljnih odredbi rezolucija Vijeća sigurnosti UN, odnosno mirna reintegracija okupiranih područja, ostaju trajni cilj i usmjerenje hrvatske politike.

Takvo se rješenje može i mora tražiti polazeči isključivo od načela suverenosti i cjelovitosti teritorija Republike Hrvatske, Ustava Republike Hrvatske i Ustavnog zakona o ljudskim pravama i slobodama i o pravima etničkih i nacionalnih zajednica ili manjina u Republici Hrvatskoj te visokih europskih standarda zaštite ljudskih prava, prava manjina i etničkih zajednica.

Odluka se Hrvatske stoga ne,može i ne smije tumačiti kao otvaranje puta ratnoj opciji, naprotiv, riječ je o odluci kojoj je osnovni cilj ubrzati mirovni proces u interesu svih naroda i opčeg mira, stabilnosti i sigurnosti u području jugoistočne Europe.

4. Sabor odlučno odbija sve pritiske na Republiku Hrvatsku s ciljem da se odluka izmijeni, te još jednom poziva na nastavak pregovora o mirnoj reintegraciji, u nadi da će ti pregovori dovesti do uspostave cjelovitosti i vladavine prava u svakom dijelu hrvatske države, te normalizaciji ukupnih hrvatsko-srpskih odnosa.

5. Sabor obvezuje Vladu Republike Hrvatske da na temelju ove Deklaracije, Ustava Republike Hrvatske i Ustavnog zakona izradi Prijedlog programa i mjera za mirnu reintegraciju okupiranih područja Republike Hrvatske.

Klasa: 004-01/94-01/11

Zagreb. 27. siječnja 1995.

ZASTUPNIČKI DOM SABORA REPUBLIKE HRVATSKE
Predsjednik
Predsjednik Zastupničkog doma Sabora
dr Nedjeljko Mihanović, v. r.

Hrvatsko 20. stoljeće
Povijest